Skok oor Pta-egpaar se doodAndré en Mirinda Nortjé. Foto: Facebook Die polisie het Dinsdag bevestig die egpaar van Pretoria wat Vrydagaand dood in hul huis in Akasia aangetref is, is tydens ŉ voorval van huishoudelike geweld doodgeskiet. Maroela Media het vroeër berig die egpaar is net ná 18:00 in hul huis in Mainstraat aangetref, elk met ŉ koeëlwond in die bors. ŉ Vuurwapen is langs die man se liggaam aangetref. Bure wat skote uit die huis hoor kom het, het die polisie ontbied. Kapt. Matthews Nkoadi, woordvoerder van die polisie, het die oorledenes intussen as André en Mirinda Nortjé geïdentifiseer. “Ons ondersoek dui daarop dat die man sy vrou geskiet het en daarna homself. Die polisie ondersoek ‘n saak van moord en doen ŉ geregtelike doodsondersoek,” het Nkoadi gesê. Maroela Media het Niel Nortje, André se seun, genader, maar hy wou geen kommentaar lewer nie. Intussen het boodskappe van medelye op Mirinda se Facebook-blad ingestroom. Verskeie mense het hul skok oor die nuus uitgespreek en Mirinda as ŉ vriendelike, lewenslustige mens beskryf. Carolynn van Zyl het geskryf: “[Mirinda] was ŉ rolmodel. Jy was my sussie, al was jy my niggie. Die lewe is moeilik. Die krag om op te staan en aan te gaan, is onmoontlik. Dit gaan ŉ leeftyd neem. Mense verstaan geen seer soms van ŉ familie as dit nie hulle sin [is] nie. Ons weet jy sal wil hê ons almal moet aangaan en doelwitte bereik. My hart smag om die helfte die vrou te wees wat jy was. Jy was ŉ engel.”